కమలాకర కామేశ్వరరావు
కమలాకర కామేశ్వరరావు 1911, అక్టోబర్ 4 న బందరులో జన్మించాడు. ఆయన విద్యాభ్యాసం పూర్తిగా అక్కడే జరిగింది. ఆయన 1933లో బి.ఏ. పాసయాడు. అప్పటికే ఆయనకు సినిమా టెక్నిక్ మీద మంచి ఉత్సాహం ఏర్పడింది. వచ్చిన ప్రతి చిత్రమూ భాషతో నిమిత్తం లేకుండా తప్పక చూసేవాడు. చూసి ఊరుకోక ఫిల్మ్ టెక్నిక్ కు సంబంధించిన పుస్తకాలు తెప్పించి చదవడం ప్రారంభించాడు. స్వతహాగా ఉన్న ఆసక్తికి ఇలా పుస్తకాల ద్వారా పొందిన విజ్ఞానం తోడవడంతో ఆయన విడుదలైన సినిమాల మీద విమర్శలు వ్రాయడం ఆరంభించాడు.
ఏ.కామేశ్వరరావు
ఎ.కామేశ్వరరావు భారత స్వాతంత్ర్య సమరయోధుడు. 
కామేశ్వరరావు 1902లో జన్మించారు. ఆయన గుంటూరు ఉన్నత పాఠశాలలో చదువుకున్నారు. ఆయన చిన్నతనంలోనే తన మామయ్యతో గొడవపడి ఇంటి నుంచి పారిపోయారు. కర్నూలులో దాతల సహకారంతో చదువును కొనసాగించారు. అక్కడి నుంచి కూడా పారిపోయి 1917నాటికి బొంబాయి(నేటి ముంబై) చేరుకున్నారు. 
నాలుగేళ్ళపాటు సైన్యంలో చేరి పనిచేశారు. పలు హోదాల్లో సైన్యంలో పనిచేసిన కామేశ్వరరావు, ప్రపంచ యుద్ధ కాలంలో మెసపుటేనియా ప్రాంతంలో జరిగిన యుద్ధంలో పాల్గొన్నారు. సైనిక ధర్మాసనం ఆయనను సైన్యంలో చేసిన శిక్షింపదగిన పనుల కారణంగా కాల్చిచంపాలన్న తీర్పునిచ్చింది. అనంతరం సాంకేతికాంశాల కారణంగా ఆ మరణశిక్ష అమలుకాలేదు. ఆయన పొందిన ఆ పునర్జన్మను మాతృభూమి సేవకు వినియోగించారు.